Emilie Haavi

Emilie Bosshard Haavi (født 1992) er en norsk fotballspiller som spiller for Roma i Serie A.

Hun er den mestvinnende kvinnen i norsk fotball, og den nest-mestvinnende spilleren i norsk fotball gjennom tidene. Med ni seriegull og syv cupmesterskap, er hun kun slått av Roar Strand (21 titler).

 Klubbkarriere 

 Røa (2008–2012) 
Haavi spilte for Stabæk da laget fortsatt tilhørte nedre del av divisjonssystemet før fusjonen med Asker. Før 2008-sesongen ble hun sammen med Gunhild Herregården, Hedda Vedeler og Ada Finskud hentet til Røa.Røa satser ungt akersposten.no, hentet 18. september 2010 På tross av at hun ikke scoret noen mål, gjorde hun seg bemerket i sin første sesong for klubben. En sesong som endte med både seriegull og cupgull, i cupfinalen fikk hun et innhopp mot slutten av kampen.  

I 2009-sesongen fortsatte utviklingen for Haavi. I 5. serierunde scoret hun sitt første toppseriemål, i bortekampen mot Sandviken. Hun scoret samtlige av målene sine den sesongen mot Bergens-lag, da hun scoret vinnermålet hjemme mot Sandviken, og to ganger borte mot Arna-Bjørnar. Haavis store gjennombrudd kom i Champions League-kampen mot Everton, der hun ble banens beste med en målgivende og en scoring.Skulle ikke starte, ble matchvinner mot Everton  – fotball.no (å bli matchvinner i en 3–0-kamp får stå for journalistens regning) Også i 2009 tok hun the double med Røa og vant både serien og cupen.

Da Lene Mykjåland forlot klubben ble Haavi fast på venstre kant i førsteelleveren til Røa. Hun var nær ustoppelig, og kjempet om toppscorertittelen i 2010-sesongen. Dessverre for Haavi gjorde en skade i kampen mot Stabæk den 25. september at hun mistet resten av sesongen. Dermed endte Haavi på tredjeplass på toppscorerlisten, tre mål bak Lise Klaveness.

 LSK Kvinner (2013–2016) 
Før 2013-sesongen ble Haavi hentet til regjerende seriemester LSK Kvinner. Hun debuterte for klubben med scoring borte mot Sandviken. Hun ble den første spilleren til å score i en Champions League-kamp for klubben da hun scoret mot LdB FC Malmö, 10. oktober 2013. Haavi ble en av de viktige spillerne i laget som tok ¨the double¨ i 2014, 2015 og 2016. Hun tiltrakk seg oppmerksomhet fra utenlandske klubber og takket nei til Liverpool to ganger på et år i 2015.

 Boston Breakers (2017) 
I oktober 2016 ble det kjent at Haavi ville forlate LSK Kvinner etter sesongslutt, og hadde signert for den amerikanske klubben Boston Breakers for 2017-sesongen. Haavi brakk ankelen allerede på sin tredje trening med sin nye klubb i januar. Etter å ha kommet tilbake fra skaden kolliderte hun med en spiller på trening og ble påført tre brudd i kjeven og måtte operere. Oppholdet ble et skademareritt og da hun ikke kunne spille fotball ble hjemlengselen forsterket, i august ble hun enig med klubben om å terminere kontrakten.

 LSK Kvinner (2017–2021) 
1. august 2017 signerte hun igjen for LSK Kvinner. Hun var med å sikret nok et seriemesterskap for klubben samme høst. Og med Haavi tilbake på laget fra sesongstart tok de ¨the double¨ også i 2018 og 2019. Hun ble toppscorer i Toppserien 2021 med 13 mål.

 Roma (2022–) 
I desember 2021 ble det kjent at Haavi hadde signert for italienske Roma i Serie A. I 2022/23-sesongen ble hun seriemester med Roma, og ble kåret til årets spiller i Serie A. I 2023/24-sesongen ble hun seriemester med Roma for andre år på rad. 

 Landslagskarriere 
Hun fikk debuten på A-landslaget i en alder av 17 år, mot Canada, 3. juni 2010.

Hennes første scoring for A-landslaget kom mot Belarus, 23. juni 2010.

19 år gammel ble hun tatt ut i Norges tropp til VM i Tyskland 2011. Hun scoret Norges eneste mål i åpningskampen mot Ekvatorial-Guinea.

Haavi var også i den norske troppen under EM i Sverige 2013, VM i Canada 2015, EM i Nederland 2017 og VM i Frankrike 2019.

Under VM i Frankrike 2019 fikk hun noen minutter på tampen av åpningskampen mot Nigeria, før hun på trening noen dager senere røk korsbåndet og måtte reise hjem fra mesterskapet.

Etter å ikke ha fått plass i troppen til EM året før, var Haavi igjen en del av troppen til VM i Australia og New Zealand 2023. Underveis i mesterskapet spilte hun sin hundrede A-landskamp.

I november 2024 kunngjorde Haavi at hun ga seg på landslaget, og stoppet med det på 103 A-landskamper.

 Meritter 
Med Røa
 Seriemester: 2008, 2009, 2011
 Norgesmester: 2008, 2009
Med LSK Kvinner 
 Seriemester: 2014, 2015, 2016, 2017, 2018, 2019
 Norgesmester: 2014, 2015, 2016, 2018, 2019
Med AS Roma

 Seriemester: 2022/23, 2023/24
 Coppa Italia: 2023/24
 Supercoppa Italiana: 2022

Med Norge
 Algarve Cup: 2019
Personlig
 Statoils talentpris for juli 2010
 Årets spiller i Toppserien 2020 av NTB
 Årets spiller i Serie A 2022/23

 Referanser 

 Eksterne lenker 


Kategori:Norske fotballspillere
Kategori:Norske damelandslagsspillere i fotball
Kategori:Spillere i VM i fotball for kvinner 2011
Kategori:Spillere under EM i fotball for kvinner 2013
Kategori:Spillere i VM i fotball for kvinner 2015
Kategori:Spillere under EM i fotball for kvinner 2017
Kategori:Spillere i VM i fotball for kvinner 2019
Kategori:Spillere i VM i fotball for kvinner 2023
Kategori:Fotballspillere for Røa Dynamite Girls
Kategori:Fotballspillere for LSK Kvinner
Kategori:Fotballspillere for Boston Breakers
Kategori:Fotballspillere for AS Roma (kvinner)
Kategori:Norgesmestere i fotball
Kategori:Personer fra Bærum kommune
Kategori:Norske fotballspillere i Italia
Kategori:Norske fotballspillere i USA